Peter Skaarup (DF), 2004-05-25:
Desværre må jeg sige, at justitsministeren lyder lidt som et ekko af sin Rigsadvokat under debatten i dag, og det synes
jeg er meget beklageligt, for det er mere alvorligt end bare at sige, der ikke er beviser nok mod Hizb-ut-Tahrir.
Derfor er det utrolig vigtigt, at vi her fra Folketingets side kommer med nogle signaler, der ikke er til at misforstå.
Der synes jeg, det kan misforstås, når man siger, at der overhovedet ikke er beviser nok, og at vi derfor ikke kan føre nogen sag.
Der er det ene bevis efter der andet, synes vi i Dansk Folkeparti.
Der er det bevis, at man fra Hizb-ut-Tahrirs side har omdelt løbesedler, hvori man opfordrer til drab på jøder.
Man har fra Hizb-ut-Tahrirs side i forbindelse med det seneste møde, som vi har diskuteret også i Folketingssalen, omdelt materiale, hvori det slås fast, at muslimer ikke må forlade deres trosretning, og hvis de gør det, skal de dræbes.
Der er helt klare tegn på, at man fra Hizb-ut-Tahrirs side hverver elever, unge mennesker, til de her tankegange, som roligt kan siges at være i strid med alt, hvad vi står for i dansk lovgivning og også i dansk retspolitik.
Der skulle altså ikke være tvivl om, at vi oven i købet på skrift har nogle helt klare beviser på, at den er gal med Hizb-ut-Tahrir.
KL. 17.15
Justitsministeren siger, som også rigsadvokaten sagde i januar, at der er usikkerhed om, hvorvidt foreningen konkret eller teoretisk har til hensigt at overtage magten i Danmark for at etablere det såkaldte kalifat, altså magtovertagelse i en muslimsk stat og sådan set ikke bare Danmark, men et større område i verden.
Der er også usikkerhed om, hvordan foreningen forestiller sig en magtovertagelse gennemført i praksis, men det skulle vel ikke forhindre os i at skride ind fra politisk side, at der er den usikkerhed?
Der er usikkerhed om mange ting i verden, men hvis der er så klare indicier og så klare skriftlige beviser på, at Hizb-ut-Tahrir decideret lægger op til vold ved at true både trosfæller og ikketrosfæller, skulle der vel ikke mangle nogen beviser - ikke set med vores øjne i hvert fald - og det mindste, man kunne gøre, var vel at afprøve sagen ved domstolene og se, hvad en på alle måder uvildig instans mener om sagen.
Rigsadvokaten har sin holdning til tingene, som åbenbart deles af justitsministeren, men der er jo andre jurister, der har andre holdninger til tingene, og det har vi også nævnt i beslutningsforslaget.
Det når ikke at komme til anden behandling, inden Folketinget går på sommerferie, men vi har tidligere fremsat forslag, hvor vi meget klart har beskrevet, hvad det juridiske grundlag egentlig er, og der er altså juraprofessorer, der tolker grundlovens § 78 anderledes, og som meget vel kunne bruges i en sag som denne.
De har endda udtalt sig, inden de seneste beviser kom frem, hvor foreningen truer sine egne trosfæller med bål og brand og drab, hvis de ikke opfører sig sådan, som Hizb-ut-Tahrir gerne vil have.
Der er altså en bred vifte af beviser og tegn på, at den er gal med Hizb-ut-Tahrir, og vi må indrømme, at vi kan undre os over, hvorfor regeringen og alle andre partier end Dansk Folkeparti holder hånden over Hizb-ut-Tahrir.
Vi har givet vores mening til kende her i Folketinget i dag, og for at give alle partier og alle folketingsmedlemmer lejlighed til at give deres mening til kende, fremsætter vi et forslag til vedtagelse, der lyder således: Forslag til vedtagelse
Folketinget finder, at de forhold, der er oplyst af Rigsadvokaten, herunder foreningens overordnede formål, er så alvorlige, at det skal prøves ved domstolene, om der er grundlag for i medfør af grundlovens § 78 at opløse foreningen.
Det er vores opfattelse, at det er den fremgangsmåde, man burde have brugt og nu har chancen for at bruge, hvis det viser sig, at et flertal her i Folketingssalen ønsker det.
Der er bestemt også andre problematiske spørgsmål om Hizb-ut-Tahrir, som vi godt vil rejse under debatten her i dag.
Der foregår hvervning af unge mennesker, som af gode grunde ikke har nogen erfaring og ikke kan have nogen særlig stor mulighed for at vurdere, hvad Hizb-ut-Tahrir egentlig står for.
Unge mennesker møder i en alder, hvor de er letpåvirkelige, disse fanatikere, der drager ud på uddannelsesinstitutioner og forsøger at hyre medlemmer til at dræbe jøder og dræbe deres egne trosfæller, som ikke deler de opfattelser, de har.
Det er også et problem, når man i Københavns Kommune kan se, at kommunalt ansatte deltager i Hizb-ut-Tahrirs demonstrationer, som det er sket i år.
Tilsyneladende er der også, i hvert fald tidligere, blevet udlejet kommunale lokaler til Hizb-ut-Tahrir, som står for helt afgjort samfundsnedbrydende opfattelser og opfordrer til drab på andre personer her i Danmark.